钦定古今图书集成/明伦汇编/官常典/第409卷 > 《又将命至邺》前人
## 钦定古今图书集成/明伦汇编/官常典/第409卷 > 《又将命至邺》前人

按：信在梁为通直散骑常侍，聘于东魏，文章辞令，甚为邺下所称。

大国修聘礼，亲邻自此敦。张旃事原隰，负扆报成言。
西过犯风露，北指度轘辕。交欢值公子，展礼觌王孙。
何以誉嘉树，徒欣赋《采蘩》。四牢盈折俎，三献满罍樽。
人臣无境外，何由欣此言。风俗既殊阻，山河不复论。
无因旅南馆，空欲祭西门。眷然惟此别，风期幸共存。